สถานการณ์โควิด-19 ในรอบสัปดาห์ที่ผ่านมา ยอดผู้ติดเชื้อแนวโน้มลดลงต่อเนื่อง
นายแพทย์ธเรศ กรัษนัยรวิวงค์ อธิบดีกรมควบคุมโรค เปิดเผยว่า สถานการณ์โควิด-19 ในประเทศไทยรอบสัปดาห์ที่ผ่านมา ระหว่างวันที่ 15–21 มกราคม 2566 รายงานผู้ป่วยที่เข้ารับการรักษาในโรงพยาบาล 627 ราย เฉลี่ยวันละ 90 ราย ผู้ป่วยปอดอักเสบ 277 ราย ผู้ป่วยใส่ท่อช่วยหายใจ 178 ราย ผู้เสียชีวิต 44 ราย เฉลี่ยวันละ 6 ราย ลดลงจากสัปดาห์ก่อนร้อยละ 32.3 โดยตั้งแต่วันที่ 1 มกราคม 2566 มีผู้หายป่วย สะสม 2,593 ราย เสียชีวิต สะสม 167 ราย สถานการณ์ผู้ติดเชื้อชาวต่างชาติทุกสัญชาติ ที่เดินทางมาจากต่างประเทศ ตั้งแต่วันที่ 8-21 มกราคม 2566 พบผู้ติดเชื้อ 8 ราย โดยมีอาการต้องเข้ารับการรักษาในโรงพยาบาลเพียง 1 ราย และที่เหลือส่วนใหญ่ไม่มีอาการ สัญชาติที่ตรวจพบเชื้อ อันดับ 1 คือ จีน 3 ราย เมียนมา กัมพูชา ญี่ปุ่น อังกฤษและเกาหลีใต้ อย่างละ 1 ราย อัตราการพบผลบวกต่อโรคโควิด-19 ในช่วงสัปดาห์ที่ 2 ระหว่างวันที่ 8-14 มกราคม 2566 พบร้อยละ 1.7 สัปดาห์ที่ 3 ระหว่างวันที่ 15-21 มกราคม 2566 พบเพียงร้อยละ 0.5 จากการเฝ้าระวังสายพันธุ์โควิด-19 ในประเทศไทย โดยกรมวิทยาศาสตร์การแพทย์ รายงานขณะนี้สายพันธุ์ที่พบในไทยมากที่สุด ยังคงเป็นสายพันธุ์โอมิครอน BA.2.75 ร้อยละ 86 ที่เหลือเป็นสายพันธุ์อื่นที่เคยพบในต่างประเทศ ขอให้ประชาชนยังคงดูแลตัวเองและปฏิบัติตามมาตรการป้องกันโควิด -19 สวมหน้ากากอนามัย ล้างมือบ่อยๆ เลี่ยงที่แออัด สังเกตอาการตนเอง หากมีไข้ ไอ จาม คัดจมูก มีน้ำมูก จมูกไม่ได้กลิ่น ลิ้นไม่รับรสชาติ ให้ตรวจ ATK ทันที เพื่อป้องกันการนำเชื้อโควิด-19 หากมีข้อสงสัยสามารถสอบถามเพิ่มเติมได้ที่ สายด่วนกรมควบคุมโรค โทร. 1422